En il Grischun vegnan construids ulteriurs indrizs d'alarm cunter lavinas

Ils diesch indrizs d'alarm cunter lavinas ch'existan als puncts neuralgics dal Grischun èn sa cumprovads. Fin il proxim enviern duain vegnir agiuntads tschintg ulteriurs indrizs.

L'atun 1996 ha la regenza approvà il concept dals servetschs d'alarm cunter lavinas sin il territori dal chantun Grischun. Quel concept prevesa en emprima lingia da metter a disposiziun in alarm cunter lavinas efficazi e tempriv per garantir la protecziun dals umans, da las vias da circulaziun e dals abitadis. Silsuenter han ins midà quatter indrizs ch'existevan gia, a moda ch'els pon vegnir integrads en la rait naziunala (Alp Puzzetta a Medel/Lucmagn, Lumpegna a Mustér, Gatschiefer a Claustra-Serneus e Piz Lagrev a Segl). Plinavant han ins construì differents indrizs novs (Culmatsch e Val Maighels a Tujetsch, Alpetta a Samedan, Kesch a Zuoz, Piz Alpetta a Tschlin, Chörbschhorn a Tavau e Güglia a Beiva). Las experientschas ch'èn vegnidas fatgas enfin oz cun il sistem da mesiraziun e d'infurmaziun èn dal tuttafatg positivas. Per l'enviern 2001/02 vegnan construids ulteriurs indrizs als suandants lieus: Bernina a Puntraschigna/Puschlav, Ravaischer Salaas a Samignun, Alp Calasa a Val S. Pieder/S. Martin, San Bernardin a Valragn sco er Lucmagn a Medel/Lucmagn. Ultra da quai vegn installada ina box d'infurmaziun tar l'uffizi forestal a Cuira. Ils custs totals muntan a 900'000 francs. La confederaziun surpiglia 60 pertschient da quels, il chantun 20 pertschient.

Malgrà tut las tecnicas n'èsi oz dentant betg pussaivel da proteger umans e chaussas dal tuttafatg cunter lavinas. Igl è da prender en cumpra er en il futur che parts d'abitadis ston vegnir evacuadas per motivs da segirezza e che differents trajects da viafier e da vias ston vegnir serrads per in tschert temp en situaziuns criticas.

Agid umanitar

L'institut svizzer da svilup obtegna ina contribuziun da 5'000 francs en favur dal project "constituziun da societads civilas sin il Balcan".

Da regiuns e vischnancas

Il plan directiv da la regiun Surselva concernent ils implants da tir surregiunals vegn approvà, quel da la regiun Mesolcina concernent explotaziun da material/deponia per materias inertas/deposits da material, cun resalvas.

La revisiun parziala da la planisaziun locala da Schlarigna vegn approvada.

Per differents projects da construcziuns da vias en il chantun vegnan dads libers credits d'in import total dad 1.8 milliuns francs (reparatura e rinforz da la punt sur il Rain da Val S. Pieder a Uors-Surcasti, sanaziun da la spunda da bovas Ricaldei sin la via da Tschiertschen e lavurs da cuvrida sin la via da Malögia tranter Plaun dal Crot e Malögia).

Gremi: regenza

Funtauna: rg chanzlia chantunala dal Grischun

Data: 01.02.2001